Պերե Արագոնես

Պերե Արագոնես (, ), կատալոնացի պետական և քաղաքական գործիչ, ակադեմիկոս, մասնագիտությամբ՝ իրավաբան, Կատալոնիայի ներկայիս փոխնախագահն ու նախկին էկոնոմիկայի նախարարը։

2006-2016 թվականներին եղել է Կատալոնիայի խորհրդարանի անդամ։ 2016 թվականին Կատալոնիայի նախագահ հրամանագրով նշանակվել է էկոնոմիկայի և ֆինանսների նախարար։ 2011-2018 թվականներին եղել է Պինեդա դե Մարի քաղաքային խորհրդի անդամ։ 2018 թվականի հունիսի 2-ից զբաղեցնում է Կատալոնիայի առաջին փոխնախագահի պաշտոնը։

Վաղ տարիների կյանք 
Պերե Արագոնեսը ծնվել է 1982 թվականի նոյեմբերի 16-ին Կատալոնիայի ինքնավար համայնքի Պինեդա դե Մարի շրջանում։ Միջնակարգ կրթություն ստանալուց հետո ընդունվել է Կատալոնիայի բաց համալսարանի իրավագիտության ֆակուլտետ, որն ավարտելուց հետո ստացել է Բարսելոնայի համալսարանի տնտեսական պատմության մագիստրոսի աստիճան։ Նա նաև ուսումնասիրել է պետական քաղաքականություն և տնտեսական զարգացում Հարվարդի համալսարանին կից գործող Քենեդիի կառավարական դպրոցում։ Ներկայումս սովորում է փի-էյջ-դի՝ որպես տնտեսական գիտությունների թեկնածու։

1998 թվականին Արագոնեսը միանում է Կատալոնիայի հանրապետական ձախերի կուսակցության երիտասարդական թևին։ 2000 թվականին դառնում է կատալոնական կուսակցության լիիրավ անդամ։

Գործունեություն 

Արագոնեսը սկզբնական շրջանում աշխատել է կորպորատիվ սոցիալական պատասխանատվության և հանրային կառավարման հիման վրա մասնագիտացված իրավաբանական ընկերությունում։ Աշխատել է նաև Պարպինյանի համալսարանում և Իգնասի Վիյալոնգա դե Էկոնոմիա ինստիտուտում որպես հետազոտող։ 2016 թվականի հունվարին նշանակվել է Կատալոնիայի ժեներալիտետի էկոնոմիկայի վարչության քարտուղարը։

2003 թվականին մասնակցում է շրջանային ընտրություններին և Բարսելոնայի թեկնածուների ընտրացուցակներում զբաղեցնում է 38-րդ տեղը՝ որպես «Կատալոնիայի հանրապետական ձախեր» կուսակցության թեկնածու։ 2006 թվականին տեղի ունեցած հերթական ընտրություններում նա զբաղեցնում է 12-րդ տեղը, սակայն կուսակցությունը կարողանում է ձեռք բերել միայն 11 մանդատ և այդ պատճառով Պերե Արագոնեսը չի անցնում։ Այնուամենայնիվ, 2006 թվականի դեկտեմբերին Ժոսեպ Ուգետի հրաժարականից հետո Պերե Արագոնեսը ձեռք է բերում մանդատ և դառնում Կատալոնիայի խորհրդարանի պատգամավոր։

2010-ի ընտրություններում Արագոնեսը զբաղեցնում է 7-րդ տեղը և չնայած այն հանգամանքին, որ կուսակցության համար նախատեսված էր ընդամենը 6 մանդատ, նա կարողանում է վերընտրվել պատգամավորի պաշտոնում։ Բանն այն էր, որ ընտրվելուց անմիջապես հետո Էռնեստ Բենաչը հրաժարական էր տվել, որն էլ տեղ էր ազատել Արագոնեսի համար։ Հետագայում կատալոնացի գործիչը հաջորդաբար վերընտրվում է 2012 և 2015 թվականների տարածաշրջանային ընտրություններում։ 2016 թվականին նա հրաժարվում է Կատալոնիայի խորհրդարանի պատգամավորական մանդատից և հրաժարական տալիս։ Նույն տարում նա ժեներալիտետի նախագահի հրամանագրով նշանակվում է Կատալոնիայի էկոնոմիկայի քարտուղար։

2018 թվականի մայիսի 19-ին Կատալոնիայի ժեներալիտետի նորընտիր նախագահ Կիմ Տոռան ձևավորում է նոր կառավարություն, որի կազմում Պերե Արագոնեսը հանդես է գալիս միաժամանակ երկու պաշտոնով՝ առաջին փոխնախագահ ու էկոնոմիկայի և ֆինանսների նախարար։ Պաշտոնյայի երդմնակալության արարողությունը տեղի է ունենում 2018 թվականի հունիսի 2-ին։

Ընտրման պատմություն

Տես նաև 

 Կատալոնիայի խորհրդարան

Ծանոթագրություններ

Արտաքին հղումներ 
 Արագոնեսի մասին խորհրդարանի էջում

Կատալոնիայի քաղաքական գործիչներ
Կատալոնացի իրավաբաններ
Կատալոնիայի խորհրդարանի պատգամավորներ
Բարսելոնայի համալսարանի շրջանավարտներ